Folke Bernadotte
Store norske leksikon,Historie,Norsk og nordisk historie,Sveriges historie
Folke Bernadotte var en svensk diplomat og filantrop. Han var sønn av prins Oscar Bernadotte, nest eldste sønn av kong Oscar 2. Han ble myrdet av jødiske terrorister i 1948, under sitt forsøk på å megle mellom den nyopprettede staten Israel og de arabiske nabolandene på vegne av FNs generalsekretær Trygve Lie.
Fangeutveksling under andre verdenskrig Sin store filantropiske innsats gjorde Bernadotte under andre verdenskrig. Høsten 1943 ledet Bernadotte den praktiske gjennomføringen av den første større krigsfangeutvekslingen mellom Tyskland og Vestmaktene. Høsten 1944 tok han, etter tilskynding av den norske diplomaten Niels Christian Ditleff, opp tanken om å få overført norske sivilfanger fra Tyskland til Sverige. Etter direkte forhandlinger med Heinrich Himmler gjennomførte han så i spissen for det svenske Røde Kors en storstilt evakuering av norske og danske sivile fanger til Danmark 19.–20. april 1945, og senere til Sverige. Evakueringen omfattet i alt ca. 20 000 fanger. Meglingen om Palestina Den store internasjonale anseelsen Bernadotte hadde vunnet ved sine hjelpeaksjoner, gjorde at FN i 1948 gav ham i oppdrag å megle i Palestinakonflikten. 28. 1948 mai begynte han meglingsarbeidet sammen med Ralph Bunche. Etter direkte kontakt mellom Bernadotte og Sikkerhetsrådet lyktes det å få i stand en varig våpenhvile fra 19. juli. Bernadottes meglingsarbeid vakte beundring over hele verden, men samtidig hadde han pådratt seg et uforsonlig hat fra ytterliggående nasjonalistiske kretser i begge leirer. 17. september 1948 ble han sammen med sin franske medarbeider oberst Serot myrdet i Jerusalem av jødiske terrorister. Utgivelser Bernadotte har skildret sin virksomhet i Slutet; mina humanitära förhandlingar i Tyskland våren 1945 och deras politiska följder (1945, norsk oversettelse samme år), Människor jag mött (1947) og I stället för vapen (1948, norsk oversettelse samme år). Om sin innsats i Palestinakonflikten har han fortalt i Till Jerusalem, som kom ut 1950 (norsk oversettelse samme år). Les mer i Store norske leksikon Fredsbevegelsen Slekten Bernadotte Palestina-krigen Litteratur Ottosen, Kristian: Redningen : veien ut av fangenskapet våren 1945, 1998